T คาดปีนี้พลิกกำไรหลังปรับโครงสร้าง จับมือพันธมิตรบุกธุรกิจโรงแรม-พลังงาน
T คาดปีนี้พลิกกำไรหลังปรับโครงสร้าง จับมือพันธมิตรบุกธุรกิจโรงแรม-พลังงาน
17 ก.ค. 2558

นายทรรศิน จงอัศญากุล กรรมการผู้จัดการและกรรมการ บริษัท ไทยบริการอุตสาหกรรมและวิศวกรรม จำกัด (มหาชน) หรือ T เปิดเผยว่า ผลการดำเนินงานของบริษัทในปีนี้จะกลับมามีกำไรจากปีก่อนที่ขาดทุน 689.47 ล้านบาท เนื่องจากการปรับโครงสร้างองค์กรใหม่ทำให้บริษัทสามารถกลับมาเดินหน้ารับงานได้อย่างเต็มที่ โดยมีงานรับเหมาก่อสร้างที่รอส่งมอบในช่วงที่เหลือของปีนี้อีก 2 โครงการ ซึ่งเป็นงานในมือ (Backlog)ของบริษัทที่ปัจจุบันมีอยู่ 500-600 ล้านบาทจะทยอยรับรู้ในช่วงที่เหลือของปีนี้ทั้งหมด
นอกจากนี้ บริษัทยังได้มีการเข้าประมูลงานก่อสร้างของภาคเอกชนอีกมูลค่ากว่า 1 พันล้านบาท ซึ่งจะทยอยทราบผลภายในไตรมาส 3/58 โดยคาดหวังจะได้รับงานมูลค่าราว 1 พันล้านบาท
นายทรรศิน กล่าวว่า บริษัทมีเป้าหมายล้างขาดทุนสะสมที่มีอยู่กว่า 1 พันล้านบาทภายในช่วง 1-2 ปี(ปี 59-60)หากมีผลการดำเนินงานเป็นกำไรต่อเนื่องก็จะนำไปล้างขาดทุนสะสม และพร้อมจ่ายปันผลให้กับผู้ถือหุ้นตามนโยบายของบริษัท โดยแนวทางที่บริษัทจะสร้างผลกำไรในระยะยาวนั้นจะมีการขยายการลงทุนไปในธุรกิจประเภทอื่นๆ ควบคู่ไปกับธุรกิจหลักของบริษัท คือ ธุรกิจรับเหมาก่อสร้าง
ทั้งนี้ ปัจจุบันบริษัทอยู่ระหว่างการศึกษาแผนการลงทุนเพื่อซื้อกลุ่มโรงแรมในประเทศอังกฤษที่มีจำนวนโรงแรมมากกว่า 20 แห่ง โดยกำลังจัดทำ Due Diligence หลังจากวางเงินมัดจำไปแล้ว โดยการลงทุนดังกล่าวบริษัทจะร่วมกับพันธมิตรในประเทศ คาดว่าจะได้ข้อสรุปในช่วงปลายเดือน ส.ค.-ก.ย.58 แหล่งเงินทุน
จะมาจากกระแสเงินสดของบริษัท เงินลงทุนของพันธมิตร เงินกู้จากสถาบันการเงิน และเงินส่วนหนึ่งจากการขายหุ้นเพิ่มทุนแบบเฉพาะเจาะจง (PP) กว่า 3 พันล้านบาทที่บริษัทยังไม่ได้ระบุวันเรียกชำระ แต่คาดว่าจะดำเนินการได้ในเร็ว ๆ นี้
นอกจากนี้ บริษัทอยู่ระหว่างศึกษาเข้าลงทุนเขื่อนผลิตไฟฟ้าพลังงานน้ำในสปป.ลาวร่วมกับพันธมิตร ขนาดกำลังการผลิต 45 เมกะวัตตต์ ซึ่งบริษัทเห็นถึงโอกาสที่จะสร้างการเติบโตให้กับบริษัทในธุรกิจพลังงานทดแทน และเป็นการกระจายความเสี่ยง โดยเขื่อนดังกล่าวมีใบอนุญาตจำหน่ายไฟฟ้า มีการผลิตและจำหน่ายไฟฟ้าเชิงพาณิชย์แล้ว เมื่อบริษัทเข้าไปลงทุนก็จะสามารถรับรู้รายได้ทันที
ทั้งนี้ บริษัทคาดว่าจะมีข้อสรุปเกี่ยวกับแผนการลงทุนและมูลค่าการลงทุนในช่วงปลายไตรมาส 3/58 ถึงไตรมาส 4/58 ในช่วงเดียวกันนี้บริษัทอาจจะมีข้อสรุปของการเข้าลงทุนโรงแรมในกรุงเทพฯและโรงแรมในจังหวัดท่องเที่ยวในประเทศเพิ่มเติมอีก ซึ่งขณะนี้อยู่ระหว่างการศึกษาเช่นกัน
 